Source: http://www.mojaobcina.si/vojnik/novice/obvestila/ostalo/odlozitev-prenehanja-veljavnosti-vozniskega-dovoljenja.html
Timestamp: 2017-04-23 17:55:05+00:00
Document Index: 120644

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ']

Odložitev prenehanja veljavnosti vozniškega dovoljenja | Občina Vojnik | MojaObčina.si
Odložitev prenehanja veljavnosti vozniškega ......
20.08.2013 8:44
Glede na to, da v našo pisarno prihaja vse več voznikov, ki se srečujejo z grožnjo, da jim bo sodišče zaradi storjenega prometnega prekrška, s katerim je voznik dosegel/presegel 18 kazenskih točk, odredilo prenehanje veljavnosti vozniškega dovoljenja, smo se odločili, da vam tokrat predstavimo možnost, kako vozniško dovoljenje obdržati tudi v takem primeru. Katja Koprivšek, odvetnica
Predlog za odložitev izvršitve prenehanja veljavnosti vozniškega dovoljenja lahko vloži storilec prekrška, ki mu je bilo izrečeno prenehanje veljavnosti vozniškega dovoljenja, v 15 dneh od pravnomočnosti oziroma od dneva vročitve pravnomočnega sklepa o prenehanju veljavnosti vozniškega dovoljenja pri sodišču, ki je odločilo o prenehanju veljavnosti vozniškega dovoljenja. Pri tem je potrebno predlogu obvezno priložiti zdravniško spričevalo o opravljenem kontrolnem zdravstvenem pregledu po Zakonu o voznikih, katerega lahko opravite pri pooblaščenem izvajalcu. Predlagamo, da se naročite čim prej, saj bo sodišče v primeru, da zdravniškega spričevala predlogu ne predložite, tega zavrglo. Računati morate namreč tudi na to, da kljub temu da pregled opravite tisti dan, samega spričevala takrat ne boste prejeli, ampak ga boste prejeli naknadno po pošti.
Na naslednji povezavi lahko najdete pooblaščene izvajalce:
http://www.mz.gov.si/fileadmin/mz.gov.si/pageuploads/mz_dokumenti/delovna_podrocja/javno_zdravje/pravilnik_vozniki_2012/lokacije_pooblascenih_050112.pdf
Vložitev samega predloga zadrži izvršitev prenehanja veljavnosti vozniškega dovoljenja do odločitve o predlogu.
Po opravljenem kontrolnem pregledu vas lahko sodišče napoti na tečaj dodatnega usposabljanja za varno vožnjo ali na rehabilitacijski program, v vsakem primeru pa določi preizkusno dobo, ki lahko traja od 6 do 24 mesecev. Če sodišče ugotovi, da storilec v preizkusni dobi ni storil hujšega prekrška (za hujši prekršek se šteje prekršek, za katerega je predpisana globa najmanj 300 € in stranska sankcija kazenskih točk v cestnem prometu ali stranska sankcija prepovedi vožnje motornega vozila, za hujši prekršek se šteje tudi vožnja brez veljavnega vozniškega dovoljenja za vožnjo vozil tiste oziroma tistih kategorij, v katero spada vozilo ali skupina vozil, ki ga vozi voznik v času prekrška, vožnja vozila v času izvrševanja prenehanja veljavnosti vozniškega dovoljenja oziroma prepoved uporabe vozniškega dovoljenja) in da je izpolnil določene obveznosti, s sklepom odloči, da se izrečena sankcija prenehanja veljavnosti vozniškega dovoljenja ne izvrši. Sklep sodišče izda po uradni dolžnosti po izteku enega leta od poteka preizkusne dobe. Zoper ta sklep ni pritožbe.
Pri odločanju o odložitvi izvršitve prenehanja veljavnosti vozniškega dovoljenja sodišče upošteva osebnost storilca, njegovo prejšnje življenje, njegovo obnašanje po storjenem prekršku, stopnjo njegove odgovornosti za prekršek, okoliščine, v katerih je storil prekršek, ter na tej podlagi oceni, ali je mogoče pričakovati, da ne bo več ponavljal prekrškov in da bo izpolnil obveznosti po Zakonu o voznikih. Za ugotovitev teh okoliščin lahko sodišče razpiše narok, na katerega povabi storilca prekrška. Če storilec na narok ne pride in izostanka ne opraviči, se šteje, da je predlog umaknil.
Če se boste odločili, da predlog spišete sami, predlagamo, da v njem čim bolj natančno navedete, zakaj potrebujete vozniško dovoljenje, da prekršek obžalujete in da kazen kot tako sprejemate, saj veste, da je bilo vaše ravnanje neodgovorno itd. ter navajate tudi druge okoliščine, ki bi sodišče prepričalo v to, da vašemu predlogu ugodi.
Katja Koprivšek